KIRJALLINEN KYSYMYS E-3278/01 esittäjä(t): Konstantinos Hatzidakis (PPE-DE) komissiolle. Killinin kylpylän rakentamisbudjettiin liittyvät ongelmat Kreikassa.



Virallinen lehti nro 205 E , 29/08/2002 s. 0026 - 0027



KIRJALLINEN KYSYMYS E-3278/01 esittäjä(t): Konstantinos Hatzidakis (PPE-DE) komissiolle (26. marraskuuta 2001) Aihe: Killinin kylpylän rakentamisbudjettiin liittyvät ongelmat Kreikassa Komissio mainitsee 10. kesäkuuta 1998 päivätyssä, pääosasto XVI:n Kreikan valtion matkailutoimiston pääsihteerille osoittamassa asiakirjassa Killinin kylpylän rakentamisbudjettiin liittyvät ongelmat. Kyseistä hanketta alettiin rahoittaa vuonna 1988 Peloponnesoksen integroidusta Välimeren-ohjelmasta. Rahoittamista jatkettiin kaudella 19891993 matkailun toimintaohjelmasta ja kaudella 19941999 matkailun ja kulttuurin toimintaohjelmasta. Vaikka kyseinen hanke on rakennettu valmiiksi, kylpylä ei ole toiminnassa. Kuten komissio korostaa edellä mainitussa kirjeessään, kyseiseen hankkeeseen liittyvät tilit ovat monimutkaisia ja vaikeasti ymmärrettäviä. Tästä syystä komissio aikoi ryhtyä tutkimaan hankkeeseen liittyviä menoja rahoituksen alkamisajankohdasta lähtien. Tietojeni mukaan komissio ei ole kuitenkaan ryhtynyt tätä asiaa vielä tutkimaan. 1. Minkälaisia mutkikkuuksia kyseisen hankkeen rakentamisbudjetin tileissä esiintyy? 2. Miksi komissio ei ole ryhtynyt tutkimaan menoja kuten se aluksi aikoi tehdä? 3. Mitkä ovat syyt siihen, ettei kylpylä ole vielä aloittanut toimintaansa? Michel Barnier'n komission puolesta antama vastaus (11. tammikuuta 2002) Killinin kylpylän rakentamishanke käynnistettiin Kreikassa 1970-luvulla kansallisten määrärahojen turvin Kreikan valtion matkailutoimiston (EOT) aloitteesta. EOT aloitti pääurakan eli kylpylärakennuksen rakentamistyöt sekä jätevesien poistoputkiston rakentamistyöt. Hanketta koskevaan yhteisön yhteisrahoitukseen liittyvien kustannusten monimutkaisuus johtuu siitä, että tukia on maksettu useista eri lähteistä useiden ohjelmakausien kuluessa. Ajanjaksolla 19861992 komissio hyväksyi integroiduista Välimeren-ohjelmista myönnettävän 1 028 071 979 Kreikan drakman suuruisen yhteisön yhteisrahoituksen, jotta kylpylää koskevat työt saataisiin päätökseen. Lisäksi hanketta varten myönnettiin 733 337 205 Kreikan drakman suuruinen tuki rakennuksen perustan lujittamiseksi aluetta ravistelleen maanjäristyksen jälkeen. Ohjelmakaudella 19891993 myönnettiin 1 040 000 000 Kreikan drakman suuruinen osarahoitus yhteisön tukikehyksen toimintalinjan 4 (yhdyshankkeet) nojalla kylpylän saattamiseksi toimintakuntoon. Tämän jälkeen hanke sai 2 368 833 076 Kreikan drakmaa osarahoitusta ohjelmakautta 19941999 koskevan yhteisön tukikehyksen mukaisesta matkailun ja kulttuurin toimintaohjelmasta kylpylää koskevien töiden saattamiseksi päätökseen kokonaisuudessaan. Rakennuksen kokonaispinta-ala on 12 748 m2, ja rakennuksen kävijämäärä voi olla 6 500 henkeä vuorokaudessa. Komissio päätti odottaa viimekertaisen osarahoituksen hyväksymisen perustana olleen toimintaohjelman päättämistä saadakseen kokonaiskäsityksen kaikista myönnetyistä tuista. Kreikan viranomaisten on toimitettava komissiolle kyseistä toimintaohjelmaa koskeva kertomus 31. kesäkuuta 2002 mennessä. Kertomusta tarkastaessaan komissio tutkii sekä hankkeen rahoitusta että taloudellisia perustekijöitä koskevat tiedot ja päättää tarvittavista toimista, mikäli kylpylä ei edelleenkään ole toimintavalmis.